Avviser at det eksisterer en utleveringsavtale
Landsdelskommando Nord-Norge avviser bestemt at Norge og Russland har blitt enige om at de norske inspektørene skal settes av. - Mine folk blir om bord, sier kontreadmiral Trond Grytting.
Publisert 18.10.2005 10:20. Oppdatert 18.10.2005 12:27.
HØR LYD: - Vi har det bra, men det er kjedelig, sier den ene av kystvaktinspektørene
Av Jakob Arvola, Arne Store og NTB
- Det foreligger ingen avtale om å få overlevert de to inspektørene om bord i den russiske tråleren Elektron.
Det opplyser Landsdelskommando Nord-Norge.
Kystvakta fortsetter derimot sine forsøk på å få innbragt den russiske tråleren til norsk havn for grov miljøkriminalitet.
Ifølge landsdelskommandoen forblir de to norske inspektørene derfor om bord for å sikre norske interesser. De avviser også at det skal ha blitt avfyrt lysgranater mot tråleren, slik russiske kilder har hevdet.
Begge de to norske inspektørene om bord har det bra.
NRKs reporter Kari Skeie intervjuet én av de to kystvaktinspektørene som holdes om bord på Elektron. Mannen, som er fra Østlandet, vil ikke stå fram med navn, men sier at begge har det etter forholdene bra: - Akkurat nå skjer det ikke så veldig mye. Det er storm, det er mye bølger og vi prøver å få sovet litt for å ta igjen litt tapt søvn. Vi har fått mat og kaffe, så sånn sett går det greit. Situasjonen er alvorlig, men vi opplever ikke noe dramatikk av noe særlig grad. Det kan sammenlignes med å vente på en flyplass på et fly som ikke kommer: kjedelig.
Tirsdag formiddag visste han ikke om at inspektørene skal over i et russisk kystvaktskip, slik russiske kilder meldte tidligere på dagen.
Sjefen for grensevakten i Murmansk, generalmajor Viktor Gubenko, sier til nyhetbyrået Itartass at Elektron så skal tas inn til Murmansk og kontrollest der.
Tråleren er mistenkt for ulovlig fiske i Barentshavet.
Båtene ligger nå i internasjonalt farvann sør for Smutthullet.
Den blir fulgt av fire norske kystvakt-skip, men nekter å rette seg etter norske ordre. Utenriksdepartementet og forsvaret har kontakt med russiske myndigheter om saken.
Kontakt via KV "Tromsø"
Kystvaktsjef Steve Olsen tror de to norske inspektørene blir med tråleren Elektron inn til Murmansk for å bli satt av der. - Tråleren har retning Murmansk og jeg ser det som realistisk at inspektørene blir med hele veien inn. Det er 10 timer til den når inn i russisk sone, og da kan vi ikke annet enn å stoppe våre egne kystvaktskip, sier Olsen. Han har kontakt med inspektørene via skipssjefen på kystvaktskipet Tromsø. Skipssjefen på Tromsø har snakket med inspektørene og de har det etter forholdene bra, sier kystvaktsjefen til NTB.